Mange kritiske kommentarer

Men frisørsalonen har også mødt meget kritik for at holde ekstra åbent, når nu udmeldingen var, at man skulle til at lukke ned.

- Heldigvis ikke fra vores kunder, for det er jo dem, vi lever af. Men det, der har været lidt frustrerende, var, at da jeg mødte klokken 23, havde jeg fået mange ikke særlig rare telefonopkald til salonen.

En rødglødende telefon med mange kritiske kommentarer gjorde, at Tenna Dyrby overvejede en ekstra gang, om de skulle lukke ned, men valgte til sidst blot at slå telefonen helt fra.

- Folk truede og kom med meget dumme kommentarer og blev ved med at ringe herind, siger hun.

Alligevel valgte de to indehavere at holde butikken åben så længe som muligt.

- Vi er selvstændige. Der er ikke nogen, der betaler os løn, udover det, der kommer i kassen. Vi er meget enige om det, og det har slet ikke været til diskussion. Vi står ved det, og folk må svine os til alt det de vil, og vi fortryder det ikke, siger Tenna Dyrby.

Hun understreger, at de har fuldt regeringens retningslinjer og taget alle forholdsregler blandt andet med brug af håndsprit, brug af ny kappe for hver kunde og afspritning af frisørstolene løbende.